Sedusă pe internet și tâlhărită în viața reală. Pericolul aplicațiilor de întâlniri online
- Cristian Raducanu
- 21 martie 2024, 20:36
Polițiștii din Capitală au fost alertați de o tânără în vârstă de 28 de ani să intervină într-un caz de tâlhărie. Victima a fost jefuită de un bărbat cunoscut pe rețelele de socializare. Femeia a fost legată la ochi și la mâini, după care bărbatul s-a făcut nevăzut cu banii și bijuteriile tinerei.
Tâlhărie ca în filme în Sectorul 3 din Capitală
Cazul este departe de a fi un simplu furt. Întâmplarea pare mai degrabă desprinsă din filmele americane. Victima, femeia în vârstă de 28 de ani, și-a întâlnit agresorul pe internet, prin intermediul unei aplicații de dating.
Evenimentul nefericit s-a consumat în Sectorul 3, chiar în locuința tinerei. Cei doi amorezi au făcut cunoștință la finalul anului trecut. De atunci au comunicat pe internet și într-un final au decis să se întâlnească față în față. Oamenii legii au precizat că tâlhăria a avut loc pe 13 ianuarie.
Victima păcălită cu un joc erotic
În vârstă de 32 de ani bărbatul a reușit să câștige încrederea victimei. Aceasta din urmă l-a invitat acasă, în speranța că va petrece o noapte romantincă în compania noului partener. Dar, tânărul a avut alte planuri. Povestea de dragoste s-a finalizat cu intervenția polițiștilor.
Sedusă de partenerul mai în vârstă, victima și-a dat consimțământul să fie legată la ochi și la mâini, convinsă că totul face parte dintr-un joc erotic. Doar că bărbatul a avut alte gânduri. A profitat de naivitatea femeii și a lăsat-o fără bani. bijuterii, carduri și telefon. În total aproximativ 5.000 de lei. Când a realizat că jocul erotic s-a transformat în tâlhărie, tânăra a alertat poliția.
O tâlhărie de 5.000 de lei
"La data menţionată, în timp ce se afla în locuinţa victimei, profitând de neatenţia ei, bărbatul i-ar fi sustras mai multe bijuterii, telefonul mobil, portofelul ce conţinea bani, actele de identitate şi carduri bancare.
La scurt timp după comiterea faptei, în jurul orei 20,30, de pe un card bancar sustras de bărbat, ar fi fost efectuate mai multe tranzacţii, fără consimţământul acesteia", a transmis Direcția Generală de Poliţie a Municipiului Bucureşti (DGPMB).
Telefonul femeii a fost recuperat de la un amanet. În urma cercetărilor, bărbatul a fost indentificat, iar la 20 martie, polițiștii s-au deplasat la domicliului acestuia de unde au ridicat mai multe bunuri furate, cardurile bancare inclusiv.
"Cuceritorul de pe internet " a fost reținut pentru 24 de ore și ulterior arestat pentru 30 de zile. Bărbatul a fost acuzat pentru acces ilegal la un sistem informatic și efectuarea de operațiuni financiare în mod fradulos.